Higuraši no Naku Koro ni

**Higuraši no Naku Koro ni** (jap.: ひぐらしのなく頃に; ) je japonský anime seriál, ktorý vznikol podľa niekoľkých amatérskych hororovomysterióznych hier. Po úspechu prvej série anime seriálu sa začala vysielať aj druhá séria s názvom **Higuraši no Naku Koro ni Kai** (jap.: ひぐらしのなく頃に解). Zakúpiť sa dala aj tretia séria, ktorá však bola tentoraz len päťdielna a nebol to seriál, ale OVA. Volalo sa to **Higuraši no Naku Koro ni Rei**. Manga vznikla, ako aj anime, podľa tých istých hier.

## Príbeh

Celý príbeh anime sa odohráva v malej dedine **Hinamizava**. Chlapec menom *Kéiči* sa s rodinou nasťahuje do tejto dedinky a začne chodiť do miestnej školy. Je v nej len jedna trieda, kde sa učia deti všetkých ročníkov a len jedna učiteľka. V škole spozná svoje budúce kamarátky *Renu* a *Mion*, ktoré sú približne rovnako staré ako on a dve mladšie, *Satoko* a *Riku*. Všetci piati poobede a po vyučovaní trávia čas hraním hier v ich vlastnom klube, ktorý je aj jediným na celej škole. Hrajú rôzne hry, či už kartové alebo stolné, no vždy niekto prehrá a ten musí potom podstúpiť nejaký trest.

Neskôr sa Kéiči dozvie, že pred štyrmi rokmi sa v Hinamizave stala nehoda, pretože hlavný staviteľ priehrady, ktorá tu mala byť postavená, záhadne zomrel. Potom sa dozvedel aj o každoročnom festivale *Vatanagaši*, kde všetci obyvatelia Hinamizavy vzdávajú poctu ich miestnemu bohu, Ojaširovi (jap.: *Ojaširo-sama*). Avšak každoročne, na druhý deň po tomto festivale, jeden človek zomrie a jeden sa záhadne stratí. Toto sa deje už tie štyri roky, teda prvou obeťou bol staviteľ priehrady. Miestni ľudia to nazývajú ako *Ojaširova kliatba* (jap.: *Ojaširo-sama no Tatari*). Hinamizavania to chápu tak, že vlastne Ojaširo trestá každý rok dvoch ľudí za to, že buď ublížili dedine alebo sa proti nej nejako sprisahali.

## Anime Kapitoly
Anime *Higuraši no Naku Koro ni* sa dokopy skladá zo šiestich navzájom nesúvisiacich kapitol. Prvé štyri sa nazývajú *Otázne kapitoly* a posledné dve sú *Odpovedné kapitoly*. Každá z nich viac-menej súvisí s jednou z hlavných postáv.

### Otázne kapitoly
V štyroch otáznych kapitolách divák dostáva otázky a nevyriešené záhady z pohľadu Kéičiho, Mion, Satoko a Riky.
* **Onikakuši-hen** (鬼隠し編) (Hlavná postava: Kéiči) (Záporná postava: Rena)
Počet epizód: 4

Prvé štyri epizódy anime hovoria o Kéičim, ako sa nasťahoval do Hinamizavy a ako spoznal svoje kamarátky. Tiež tu spoznal fotografa *Tomitakeho* a jeho priateľku, záhadnú *Takano*. Tomitake rozpovie Kéičimu o nehode, ktorá sa tu stala a tiež sa dozvie o festivale Vatanagaši, ktorý sa už blíži. Po festivale jeho rodičia niekam na pár dní odídu, a tak sa ho rozhodnú navštíviť Rena a Mion. Len čo sú však u neho doma, Rena ho zozadu chytí a Mion mu vpichne nejakú látku do tela. Potom Kéiči schytí svoju pálku a zabije ich. Keď z telefónnej búdky zavolá policajnému inšpektorovi *Oišimu*, tak nestihne dopovedať, že čo sa stalo, lebo si nechtami prerazí hrdlo a zabije sa (presne tak, ako sa aj Tomitake zabil).

* **Vatanagaši-hen** (綿流し編) (Hlavná postava: Mion) (Záporná postava: Mion)
Počet epizód: 4

* **Tatarikoroši-hen** (祟殺し編) (Hlavná postava: Satoko) (Záporná postava: Kéiči)
Počet epizód: 5

* **Himacubuši-hen** (暇潰し編) (Hlavná postava: Rika)
Počet epizód: 2

### Odpovedné kapitoly
V dvoch odpovedných kapitolách sa dostávajú odpovede na *Vatanagaši-hen*, *Tatarikoroši-hen* a sčasti aj na prvý *Onikakuši-hen*. *Himacubuši-hen* zostáva nezodpovedaný. Dve nové kapitoly sú brané z pohľadu Šion a Reny.

* **Meakaši-hen** (目明し編) (Hlavná postava: Šion) (Záporná postava: Šion)
Počet epizód: 6

* **Cumihoroboši-hen** (罪滅し編) (Hlavná postava: Rena) (Záporná postava: Rena)
Počet epizód: 5

## Postavy
Počas celého príbehu *Higuraši no Naku Koro ni* a *Higuraši no Naku Koro ni Kai* sa objavilo neveľa postáv, z čoho šesť bolo najdôležitejších. Všetky mená postáv sú prepísané do západného štýlu písania (najprv meno, potom priezvisko).

### Hlavné postavy
;Kéiči Maebara
:Kéiči je chlapec, ktorý sa presťahoval s rodinou do malej dediny Hinamizava. Potom, čo spoznal svoje kamarátky, hráva s nimi spolu v ich klube hry. Najbližší si bol s *Renou* a *Mion*. S Renou často chodil po vyučovaní na jej obľúbené miesto, skládku odpadu. Zbieral tam s ňou všelijaké veci, čo tam našli a čo sa zdali byť Rene roztomilé. Tiež spolu chodili do jej tajnej skrýše, do starého zvyšku autobusu. Kéiči je zábavný a priateľský chlapec a jeho obľúbenou zbraňou sa stala *Satošiho* bejzbalová palica, s ktorou sa naučil bojovať, keď sa bál o svoj život. Kéiči vystupoval ako hlavná postava v prvej kapitole, *Onikakuši-hen* a ako záporná postava v kapitole *Tatarikoroši-hen*.
:*Hlas:* Soičiro Hoši

;Rena Rjúgu
:Rena je hanblivé dievča, ktoré sa do Hinamizavy presťahovalo len pred rokom. O festivale Vatanagaši tiež veľa nevie, tak ako Kéiči. S Kéičim si bola Rena naozaj blízka, často ho vodila na svoju obľúbenú skládku odpadu. Tam si našla aj svoju tajnú skrýšu, starý autobus. Jej obľúbená zbraň je veľký sekáč na mäso, ktorý používa na vysekanie si nejakých roztomilých vecí zo smetiska. Obyčajne pred svojimi priateľmi je hanblivá, ale občas pred Kéičim dostáva záchvaty šialenstva. Rena vystupovala najviac v prvej kapitole, *Onikakuši-hen* a záverečnej, *Cumihoroboši-hen*. V oboch bola opísaná ako záporná postava.
:*Hlas:* Mai Nakaharová

;Mion Sonozaki
:Mion je veselé dievča a má rada Kéičiho. Je najstaršia z celej triedy (teda aj školy) a je predsedníčkou triedy. Má svoju jednovaječnú dvojičku *Šion*, o ktorej zo začiatku Kéiči ani nevedel. Mion a Šion vyzerajú úplne identicky, ale Mion nosí airsoftovú pištoľ a má zopnuté vlasy. Tak sa dajú od seba navzájom rozpoznať, ale tie dve sa aj tak často maskujú za tú druhú. Mion pochádza z jednej z troch najmocnejších rodín v Hinamizave, z rodiny *Sonozaki*. Kéiči s Renou sa rozhodli spoločne odhaľovať tajomstvá o rodine Sonozaki a o Mion v kapitole *Vatanagaši-hen*. Podobné veci sa diali aj v kapitole *Meakaši-hen*, len z pohľadu Šion, takže tam sa všetko vysvetlilo.
:Hlas: Sacuki Jukinová

;Satoko Hodžo
:Satoko je dobrá kamarátka *Riky* a tiež je expertkou na pasce. Často v škole nastraží niekoľko pascí, aby do nich nachytala Kéičiho. Ten na ňu potom býva dosť nahnevaný. Ináč je Satoko milé dievča, no jej nešťastím je to, že pochádza z rodiny *Hódžó*. Rodina Hódžó pred štyrmi rokmi ako jediná podporovala postavenie priehrady v Hinamizave. Preto touto rodinou všetci opovrhovali a ubližovali im. No najviac ich nenávidela rodina Sonozaki. Tí boli totiž ako keby spojení s bohom *Ojaširom*. Kvôli kliatbe boha Ojašira, Satoko stratila svojich rodičov a svojho brata, Satošiho. Satoši trénoval s bejzbalovou palicou, aby ochránil Satoko, no potom niekam zmizol. Neskôr s tou istou palicou začal trénovať Kéiči, tiež aby Satoko ochránil. No Satoko často plače a tým dokáže poriadne naštvať svoju úhlavnú nepriateľku, Šion. Vzťah medzi Hódžó a Sonozaki rodinami a vzťah medzi Kéičim a Satoko bol uvedený v kapitole *Tatarikoroši-hen*.
:Hlas: Mika Kanaiová

;Rika Furude
:Rika, zjavne najmladšia zo všetkých hlavných postáv, vyzerá ako malé modrovlasé dievčatko. Jej rodičia tiež zahynuli kvôli kliatbe boha Ojašira, preto teraz žije so Satoko. Rika je ku všetkým veľmi milá a rada varí. Jej obľúbené slová sú nezmysly ako „Mí!“ a „Ni-pá!“. No Rika je jediná, ktorá má celkový prehľad o všetkých udalostiach a vo všetkých rôznych svetoch Hinamizavy sa objavila tá istá Rika. Pravdepodobne má už viac než 100 rokov a má schopnosť cestovať medzi jednotlivými svetmi. Keď je už z niektorej Hinamizavy unudená, tak sa premiestni do druhej. Aby nevystrašila svojich kamarátov, chová sa ako malé dievča. Najviac sa objavovala v krátkej kapitole *Himacubuši-hen*.
:Hlas: Jukari Tamurová

;Šion Sonozaki
:Šion sa prvýkrát objavila až v piatej epizóde, teda až v druhej kapitole. Šion sa na verejnosti chová ako hanblivé dievča. Je mladšia dvojička Mion, vyzerá teda presne ako ona. Na rozdiel od Mion však nenosí vrkoč, ale vlasy má zopnuté len akýmisi stuhami a nosí paralyzér. Šion je hlavná záporná postava z prvej série anime seriálu. Keď sa Mion a Šion narodili, tak staršiu (Mion) vychovávali v rodine Sonozaki a mladšiu (Šion) poslali preč. Šion preto nenávidí Sonozakiovcov, i keď so svojou sestrou si často volávali. Šioninou jedinou a najväčšou láskou bol Satoši, brat Satoko. Po tom, čo zmizol, začala Šion nenávidieť každého, kto by mohol byť čo i len trošku za to zodpovedný. Jej hlavnou kapitolou bol *Meakaši-hen*, kde v súboji prinútila Riku zabiť sa, Kéičiho nechala ujsť a potom ho prebodla, Mion najprv väznila a potom ju hodila do studne a Satoko, ktorú najviac nenávidela umučila na kríži a potom hodila do studne. Keď sa vracala cez balkón do svojho apartmánu, omylom sa šmykla, spadla a zabila.
:Hlas: Sacuki Jukinová

## Externé odkazy
* Higuraši no Naku Koro ni japonská oficiálna stránka 
* When They Cry - Higurashi  oficiálna stránka 

Kategória:Anime
Kategória:Anime OVA
Kategória:Anime seriály
Kategória:Anime z roku 2006
Kategória:Anime z roku 2007
Kategória:Anime z roku 2008
Kategória:Manga
Kategória:Videohry
Kategória:Hry pre Windows